Predkladacia    správa

Správa o poľnohospodárstve a potravinárstve v SR 2003 (zelená správa) sa predkladá na základe § 9 zákona č. 240/1998, o poľnohospodárstve a o zmene a doplnení ďalších zákonov a v súlade s Plánom práce vlády SR na rok 2003. 
V  správe sa v kontexte s vývojom makroekonomickej  situácie v ekonomike SR, podáva informácia o medziročnom vývoji poľnohospodárstva 2001-2002, o súčasnom domácom a medzinárodnom postavení Agropotravinárskeho komplexu SR (APK SR), ekonomicko-finančnej situácii podnikateľských subjektov v APK SR, o agropotravinovom trhu a o súčasnej technicko-technologickej úrovni v APK. Správa ďalej hodnotí stav v oblasti prístupového procesu rezortu do Európskej únie a  harmonizácie agrárnej politiky EÚ so Spoločnou poľnohospodárskou politikou (SPP) EÚ.
Pri jej vypracovaní sa vychádzalo z analytických poznatkov o výsledkoch hospodárenia v r. 2002 o celkovej finančno-ekonomickej situácii v APK zo štatistických zisťovaní, ale najmä z  informačných listov rezortu, z Programového vyhlásenia vlády, cieľov a koncepčných zámerov obsiahnutých v  „Koncepcii agrárnej a potravinovej politiky do roku 2005“, ako aj z opatrení prijatých v predchádzajúcich zelených správach.
Na základe poznatkov z doterajšieho vývoja na riešenie pretrvávajúcich problémov sa navrhujú opatrenia, ktoré sú obsiahnuté v časti „III“ správy. Opatrenia vychádzajú najmä z „Rozpracovania Programového vyhlásenia vlády SR na podmienky MP SR (úlohy na roky 2003 až 2006) a Koncepcie agrárnej a potravinovej politiky do roku 2005. Tieto sú zamerané najmä do oblasti európskej integrácie ekonomických a obchodných nástrojov, legislatívy, štrukturálnej a regionálnej politiky a rozvoja vidieka.
V kapitolách I.3.3. a I.4.4. je vykonané hodnotenie stavu zamestnanosti a trhu práce v poľnohospodárstve a potravinárskom priemysle na Slovensku.
V kapitole IV. je Návrh východísk pre rozpočet na rok 2004 v poľnohospodárstve a potravinárstve. Materiál má v podstate analytický a hodnotiaci charakter a nemá priamy dopad na ekonomiku a životné prostredie.
	Materiál bol predložený na medzirezortné pripomienkové konanie a po jeho vyhodnotení dňa 16.7.2003 bol predložený na prerokovanie v RHSD Slovenskej republiky.